বাঙালি অভিযাত্রীদের উদ্ধারে গত ২৫ মে কাঠমান্ডু থেকে বেস ক্যাম্পের উদ্দেশ্যে রওনা হয়েছিলাম। কিন্তু খারাপ আবহাওয়ার কারণে ওই দিন বেস ক্যাম্পে পৌঁছতেই পারিনি। লুকলাতেই থেকে যেতে হয়েছিল। ২৬ মে দুপুরে আবহাওয়ার কিছুটা উন্নতি হওয়ায় আমরা ছ’জন শেরপা                                         হেলিকপ্টারে ক্যাম্প-টু’য়ে পৌঁছই। 
রাতেই ওখান থেকেই আমরা উপরে উঠতে শুরু করি। ক্যাম্প-ফোর এবং ক্যাম্প-থ্রি’য়ের মাঝে ‘জেনিভা স্পারে’ এক বাঙালি পর্বতারোহীর দেহ পড়ে রয়েছে বলে আমাদের কাছে খবর ছিল। তাঁর নাম জানতাম না। প্রথম চেষ্টায় উঠতে পারিনি আমরা। মাঝে একবার বেস ক্যাম্পেও নেমে আসতে হয়েছিল। তবে পরে ফের উপরে উঠে ‘জেনিভা স্পারে’ ওই অভিযাত্রীর দেহ    দেখতে পাই। 
পরে জেনেছি, ওঁর নাম সুভাষ পাল। আমার যতদূর মনে হচ্ছে, অক্সিজেনের অভাবেই উনি মারা গিয়েছেন। দড়িতে সুভাষের দেহ বেঁধে চারজন শেরপা নীচে নামতে শুরু করেছিলেন। ওঁরা ২৮ মে ক্যাম্প-টু’য়ে পৌঁছে গিয়েছিলেন। কিন্তু খারাপ আবহাওয়ার কারণে হেলিকপ্টার সেদিন সেখানে পৌঁছতে পারেনি। আমরা দু’জন শেরপা আরও উপরে ক্যাম্প-ফোরের দিকে উঠে গিয়েছিলাম। সেখানে গিয়ে আরেক বাঙালি পরেশ নাথের দেহ উদ্ধার করি। ক্যাম্প-ফোরে সব তাঁবু খালি পড়ে রয়েছে। পরেশের অভিযাত্রী সংস্থা ‘লোবেনে’র একটি তাঁবুতেই ওঁর দেহ বরফ দিয়ে ঢেকে রেখে এসেছি। পরেশদের আরেক সঙ্গী গৌতম ঘোষের দেহ আরও উপরে রয়েছে বলে শুনেছিলাম। কিন্তু ২০০-২৫০ মিটারের বেশি উঠতেই পারিনি। খুব ঝোড়ো হাওয়া বইছিল। 
পাহাড়ে দেহ নষ্ট হয়ে যায় না। পরেশ এবং গৌতমের দেহও নষ্ট হবে না। কোথাও হারিয়ে যাবে না। এ বছরের মতো অভিযান বন্ধ হয়ে গিয়েছে। আগামী মরসুমে অভিযান শুরু হলে ফের ওখানে যাব। ওঁদের দেহগুলি নামিয়ে আনব। যেমন নামিয়ে এনেছি সুভাষের দেহ। রবিবারই ওঁর দেহ নিয়ে কাঠমান্ডু ফিরেছি। বাংলার প্রতিনিধিদের সঙ্গে কথা হয়েছে। যতদূর জানি, আজ, সোমবার সুভাষের দেহের ময়নাতদন্ত করা হবে। আগামিকাল, মঙ্গলবার ওঁরা সুভাষের দেহ কলকাতায় নিয়ে যাবেন।  
(লেখক বাঙালি অভিযাত্রীদের দেহ উদ্ধারকারী দলের সদস্য)